

Натпревар за млади новинари

Информации за проектот

Проектот „Media for All“ („Проектот“) се спроведува во Албанија, Босна и Херцеговина, Косово, Црна Гора, Северна Македонија и Србија. Целта на проектот е да се зајакне уредничката независност на медиумите во Западен Балкан и да се поддржат локалните независни медиуми да постигнат поголема финансиска одржливост. Проектот го спроведува конзорциум предводен од Британски совет, заедно со Балканската истражувачка мрежа (БИРН), Фондацијата „Томсон“ и ИНТРАК (Меѓународниот центар за обука и истражување на НВО). Проектот „Media for All“ започна во септември 2019 година и ќе трае до јули 2022 година.

Младински активности

Една од целите на проектот „Media for All“ е да се зајакнат капацитетите на младинските медиуми и младите новинари во Албанија, Босна и Херцеговина, Косово, Црна Гора, Северна Македонија и Србија, и со тоа да создаваат квалитетни, релевантни, етички и родово чувствителни содржини, да се зголемат интересот и вклученоста на младите во медиумите на локално ниво, како и да се овозможи создавање регионална мрежа на млади во медиумите.

Натпревар за млади новинари

Отворен е повик за пријавување за **натпреварот за млади новинари**, во рамките на проектот „Media for All“ – сеопфатен проект којшто нуди стипендија за учество во програмата за новинари кои покриваат теми поврзани со младите, менторство и советување за кариера, како и промовирање на медиумските содржини создадени од учесниците новинари од медиумите ширум регионот.

За натпреварот може да се пријават тимови составени од новинари кои доаѓаат од различни земји, кои заедно создаваат релевантни содржини за младите ширум регионот на Западен Балкан. За учество на натпреварот ќе бидат избрани 10 тимови составени од три новинари.

На сите новинари кои ќе учествуваат ќе им биде доделена стипендија со бруто-износ од 500 британски фунти, а најдобрите пет тимови ќе бидат номинирани да ги претстават нивните стории на настанот за вмрежување во рамките на проектот „Media for All“ и ќе се натпреваруваат за вредни награди.

Цели на натпреварот

Според спроведените студии во Западен Балкан, довербата на младите во медиумите е сè помала на регионално ниво, а една од причините за овој тренд е тоа што младите сметаат дека традиционалните медиуми не нудат релевантни содржини за нив и не им даваат на младите простор да создаваат свои вести и емисии.[[1]](#footnote-2) Податоците укажуваат на тоа дека младите не се доволно застапени во медиумите во Западен Балкан, особено кога се работи за изложување ставови од експерти и извори на вести.[[2]](#footnote-3) Младите во медиумите главно се претставуваат како хомогена група, честопати подложна на позитивни и негативни стереотипи, како и група изложена на критики од општествената елита дека е пасивна и апатична.[[3]](#footnote-4)

За да се адресираат некои од горенаведените проблеми, натпреварот за млади новинари има за цел:

* да поттикне создавање на висококвалитетни, релевантни, етички и родово чувствителни медиумски содржини за кои целна група ќе биде младата публика ширум земјите од Западен Балкан;
* да се зголеми интересот и вклученоста на младите во медиумите;
* да се зголеми застапеноста на младите во создавањето медиумски содржини и да се зголеми видливоста на теми фокусирани на младинските прашања во Западен Балкан;
* да се зголеми релевантноста и видливоста на честите предизвици со кои се соочуваат младите и нивната прекугранична димензија во Западен Балкан;
* да се намали употребата на стереотипи при претставување на младите во медиумите во Западен Балкан;
* да се поттикне создавање медиумски содржини фокусирани на младите, од страна на младите.

Информации за програмата на натпреварот

Програмата е предвидено да се реализира во период од осум недели, од 16 септември до 5 ноември, 2021 година. Најдобрите пет тимови ќе учествуваат и на настанот за вмрежување што ќе се одржи последната недела од ноември.

За време на овој период, избраните тимови ќе работат на создавање сторија која ќе се темели на предложената тема во апликацијата. Задолжително е учество на неделните средби за консултации со назначениот/те ментор/и. Сите средби ќе се одржуваат онлајн, на англиски јазик.

Сториите треба да бидат креирани на најмалку два јазици и да бидат подготвени за објавување и промоција на социјалните мрежи. Сите стории ќе бидат објавени во соработка со медиумите ширум Западен Балкан. Проектот ќе овозможи објавување и промоција на сториите.

Трошоците кои ќе произлезат од создавањето на сториите ќе се покриваат од доделените стипендии (со бруто-износ од 500 британски фунти за секој учесник во тимовите).

Кој може да се пријави?

Ги охрабруваме тимовите составени од тројца новинари, кои доаѓаат од најмалку две различни земји од Западен Балкан, да се пријават за учество во програмата. Се очекува секој тим да работи здружено при создавањето на една сторија, со поддршка од назначениот/те ментор/и.

*Програмата силно ги поддржува апликациите од комплетните тимови составени од тројца новинари од три различни земји. Тимовите кои нема да бидат комплетни (на пример, доколку се составени од помалку од тројца новинари или од тројца новинари од две различни земји) или индивидуалните апликации ќе се сметаат за исклучоци и во вакви случаи ќе обидеме да ги поврземе со други апликанти со цел да оформат тимови, кои ќе работат на темите за стории кои се наведени во нивните апликации. Во процесот на селекција, предност ќе имаат комплетните тимови составени од тројца новинари.*

* Сите членови на тимовите треба да се на возраст од 21-30 години и да се жители на една од шесте земји од Западен Балкан (Албанија, Босна и Херцеговина, Косово, Црна Гора, Северна Македонија и Србија).
* Сите членови на тимовите треба да искусни и активни новинари.
* Сите членови на тимовите треба одлично да го познаваат англискиот јазик за да можат да ги следат сесиите со нивниот/те ментор/и кои ќе се одржуваат на англиски јазик.
* Сите членови на тимовите треба да посветено и непрекинато да учествуваат во процесот на создавање стории и посветено да работат со менторот/ите.

Какви формати за содржини и теми ќе бидат опфатени?

Дозволени се сите формати за предложените медиумски содржини: текст, аудио, видео, мултимедија, подкаст, блог, влог и други формати кои ќе ги предложат учесниците.

На натпреварот добредојдени се предлози кои ги опфаќаат долунаведените теми. Слободно може да предложите и тема која не е наведена во листата, со образложение зошто сметате дека таа тема е релевантна и важна за младите од Западен Балкан.

Теми:

* Младинско вработување;
* Родова еднаквост и родови прашања;
* Миграција;
* Екологија;
* Последиците од пандемијата врз младите;
* Локалната политика и младите;
* Младински активизам;
* Насилството кај младите;
* Младите и медиумите.

Информации за наградата/стипендијата

На сите новинари кои ќе учествуваат ќе им биде доделена стипендија со бруто-износ од 500 британски фунти (износот ги вклучува и применливите даноци). За создавањето стории не се предвидени дополнителни финансиски средства.

Членовите на петте најдобри тимови ќе бидат поканети да учествуваат на настан за вмрежување што ќе се одржи лице-в-лице (согласно препораките за време на пандемијата на Ковид-19) во текот на последната недела од ноември. За време на настанот, тие ќе имаат можност да ги претстават нивните стории пред жири од етаблирани новинари и ќе се натпреваруваат за награди за продукциска опрема (во вредност од вкупно 3.000 британски фунти).

Трошоците кои ќе произлезат од учеството на настанот за вмрежување (патните трошоци и трошоците за сместување) ќе ги покрие проектот.

Оценување и селекција на апликации

Сите апликации ќе ги оценува комисија врз основа на следниве критериуми:

* релевантност на предложената тема/идеја според целите на натпреварот и одобрените теми;
* квалитет на предложената идеја, пристап кон предложената тема и оригиналност на предлогот;
* состав на тимот – број на опфатени земји, искуство на членовите на тимот и квалитет на нивните претходни ангажмани.
1. Sanela Hodžić i Anida Sokol. (2019). Surfanje po tankom ledu: Mladi, mediji i problematični medijskih sadržaji. Mediacentar Sarajevo. Достапно на: https://www.media.ba/sites/default/files/mladi\_mediji\_problematicni\_medijski\_sadrzaji\_web.pdf [↑](#footnote-ref-2)
2. Katarina Klingova, Dominika Hajdu – From Online Battlefield to Loss of Trust, GLOBSEC Policy institute, 2018. Достапно на:

https://www.globsec.org/publications/online-battlefield-loss-of-trust/ [↑](#footnote-ref-3)
3. На пример, видете на каков начин се претставува младината во Србија: Stefan Janjić – Mladi u medijskom ogledalu, Krovna organizacija mladih Srbije – KOMS, 2017. Достапно на:

<https://koms.rs/wp-content/uploads/2017/12/Mladi-u-medijskom-ogledalu-.pdf> [↑](#footnote-ref-4)